
Csal a tükör

Mi emberek szeretjük a csodát, a varázslatot, szeretjük hinni, hogy a lehetetlen lehetséges.
Mást láttatni a tükörben, mint ami a valóság.
A lehetőségek az egészen apró, nüansznyi eltérésektől kezdve egészen addig tartanak, amíg már teljesen mást látunk a tükörben, mint ami a valóság. A kívánt eredmény elérésének érdekében, ezen a skálán okosan kell meghatározni az optimális állapotot.
A túl apró különbségek segítenek hihetőbbé tenni a csalást, de vagy észrevehetetlenek, vagy érdektelenek. Ha a gyertya tükörképéről hiányzik a kanóc, azt alig veszi észre valaki, aki pedig észreveszi, az sem döbben meg igazán. A túl nagy különbségekkel az a baj, hogy teljesen hihetetlenek. Agyunk nem azonosítja jól a helyzetet, nem is gondoljuk, hogy tükröt látunk, ha a gyertya tükörképe egy autó.
Az az ideális, ha a különbség elég kicsi ahhoz, hogy még hihető maradjon az illúzió, de elég fontos is ahhoz, hogy észrevegyük és elgondolkodjunk rajta.




